OpenLLM-France/wikimedia huggingface dataset:
# Gorkhapatra

Gorkhapatra és el diari nacional de propietat estatal en nepalès més antic del Nepal. Va començar com a setmanari el maig de 1901 i es va convertir en diari el 1961. Està gestionat pel Gorkhapatra Sansthan. The Rising Nepal és el diari germà de Gorkhapatra, però publicat en anglès.
És el sisè diari més antic en publicació contínua al sud d'Àsia i el més antic del Nepal. Gorkha Bharat Jiban, editat per Motiram Bhatta es va publicar a per primera vegada a Varanasi l'any 1886, i es considera la primera revista de notícies en nepalès que s'ha publicat mai. Gorkhapatra és el segon diari en nepalès publicat al Nepal, després de Sudha Sagar.

## Referències

* ↑ «पत्रकारिताको जिउँदो इतिहास गोरखापत्र» (online) (en nepali). Gorkhapatra. Arxivat de l'original el 25 juny 2014.
* ↑ Kharel, P. «Distorted Draft Of History» (online). Gorkhapatra. Arxivat de l'original el 27 juliol 2014. [Consulta: 20 juliol 2014].
* ↑ Rajbhandari, Kritish. «GORKHAPATRA: A LIVING RELIC».
* ↑ Thapa, Nirvik. «A peek into the 120-year-old history of Gorkhapatra». Annapurna Express, 03-09-2020.
* ↑ @therecord. «A history of magazines in Nepal - The Record» (en anglès). www.recordnepal.com. [Consulta: 10 abril 2022].
# Castell de Mirapeix

El castell de Mirapeix era un castell medieval navarrès de la Ribera Navarresa que se situava a la frontera amb Aragó. Estava situat a les Bardenas Reales, en un turó a l'est del despoblat Murillo de las Limas i a 7 quilòmetres al nord de Tudela. Durant l'Edat Mitjana se l'anomenà de diverses formes: Mirapex, Mirapeys, Mirapeiss, Mira peiss, Mirapisce, Mira pisce o Mirapege (segons la llengua romanç utilitzada). La Torre de Mari Juan, generalment considerada una talaia de vigilància de Tudela, pertanyia a aquest castell. Existeixen dubtes sobre si es tracta del mateix edifici o no. Probablement, la Torre de Mari Juan va ser la torrassa central de vigilància del Castell de Mirapeix.

## Història

Se cita en primer lloc com un dels molts castells de la frontera amb Aragó juntament amb el de Murillo de las Limas. Més tard se'l cita com una demarcació del de Murillo de las Limas. El 1214, canvia el seu nom pel de Torre de Mari Juan. El 1290, es va construir una casa en el recinte, i un forn per coure pa per a la guarnició. El 1315 es va reparar la torre, que amenaçava ruïna, calçant les parets, es va refer el forn, que s'havia enfonsat, i es van arreglar els estables. A partir del 1359 ja no va tornar a estar preparada per a la seva defensa, possiblement per haver perdut ja el seu interès estratègic. El 1538, el terme en el qual es trobava emplaçat, anomenat Mari Juan, era ja propi de la parròquia de San Jaime de Tudela. La Torre de Mari Juan es va haver de demolir entre 1740 i 1750, quan el virrei comte Gages va dur a terme la renovació de la xarxa de camins de Navarra. Tenint en compte que castell i torre eren la mateixa fortificació es va haver d tirar el castell a terra, Tot i això al castell de Mirapeix, encara són recognoscibles la seva planta i algunes filades del murs.

## Enllaços externs

* Castiello de Mirapex Arxivat 2013-08-09 a Wayback Machine. a www.castillos.net (castellà)
* Castiello de Mirapex Arxivat 2009-03-22 a Wayback Machine. a www.ibercastillos.org (castellà)
* Castillo de Mirapeix a la Gran Enciclopedia Navarra
# Kalle Svensson

Kalle Svensson (Kviinge church parish, 11 de novembre de 1925 - 15 de juliol de 2000) fou un futbolista suec de la dècada de 1950.
Fou 73 cops internacional amb la selecció sueca amb la qual participà en la Copa del Món de Futbol de 1950 i 1958 i als Jocs Olímpics d'Estiu de 1948 i 1952.
Pel que fa a clubs, defensà els colors de Kullavägens BK, Helsingborgs IF, Gunnarstorps IF i Helsingborgs IF.

## Referències

* ↑ 100 år: Svenska fotbollförbundets jubileumsbok 1904–2004, del 2: statistiken. Vällingby: Stroemberg Media Group, 2004. ISBN 91-86184-59-8.
* ↑ Lindahl, Jimmy. «Kalle Svensson – målvakten med flest insläppta mål i Allsvenskan genom tiderna». Sveriges Fotbollshistoriker och Statistiker, 2000. [Consulta: 14 octubre 2006].
* ↑ Kalle Svensson a National-Football-Teams.com (anglès)
# Marc Aureli Cota (llegat 189 aC)

Marc Aureli Cota (llatí: Marcus Aurelius Cotta) va ser llegat de Luci Corneli Escipió l'any 189 aC durant la guerra contra Antíoc III el Gran. Quan va retornar a Roma anava acompanyat dels ambaixadors d'Antíoc, dels ambaixadors rodis, i dels d'Èumenes I de Pèrgam, i va informar el senat de la situació als territoris de l'est.

## Referències

* ↑ Titus Livi. Ab Urbe Condita. XXXVII. 52
# Aminopirimidina

La 2-aminopirimidina (també anomenada 2-pirimidinamina o piramidin-2-amina) és una aminopirimidina caracteritzada per tenir un grup amina en el seu carboni 2. La seva fórmula molecular és C$_4$H$_5$N$_3$ i el seu pes molecular és de 95.10 g/mol.
Les 2-aminopirimidines formen part d'un grup d'heterocicles coneguts per posseïr propietats antioxidants, anticanceroses, antibacterianes, antifúngiques, antivirals, antiinflamatòries, antidiabètiques, antimalàries, antileishmanials i antitripanosòiques.
# Granja Hog

La Granja Hog és la comuna hippie més antiga dels Estats Units. Començant com un col·lectiu a North Hollywood, Califòrnia, durant la dècada dels anys 1960, un trasllat posterior a una granja de porcs a Tujunga, Califòrnia, va donar nom al grup. Fundada per l'actriu Jahanara Romney (Bonnie Jean Beecher) i la seva parella, l'activista pacifista i pallasso Wavy Gravy (Hugh Romney), la granja de porcs es va convertir en una "família extensa", activa internacionalment tant en l'àmbit musical com en el polític. Un curt documental The Hog Farm Movie, filmat el 1967/68, es va restaurar digitalment el juliol del 2019.
La Granja Hog es va donar a conèixer per la seva participació al Festival de Woodstock. Mentre s'allotjava a l'East Side de Manhattan entre el 1968 i el 69, l'empresa Woodstock Ventures va acordar amb els grangers organitzar un festival de música als seus terrenys, a l'estat de Nova York. Tot i que els grangers acabaven de comprar terrenys a Llano, Nou Mèxic, i tenia plans de marxar de Nova York, van acceptar l'oferta per implicar-se amb Woodstock. La Granja Hog va convèncer el promotor que també els permetés instal·lar una cuina gratuïta.
Avui en dia, la Granja Hog continua el seu projecte en diversos llocs, amb una seu a Berkeley, Califòrnia, i una granja a Laytonville, Califòrnia, coneguda com a Black Oak Ranch, que també acull un campament d'arts escèniques per a nens de Wavy Gravy, Camp Winnarainbow. Black Oak acull diversos festivals de música cada any, la majoria dels quals operen a favor de causes benèfiques. Un d'aquests esdeveniments és el Pícnic anual de la família Granja Hog, que ha comptat amb actuacions d'artistes com Ben Harper, Spearhead, entre d'altres.

## Referències

* ↑ «The Hog Farm Movie on iTunes». iTunes, 16-07-2019. [Consulta: 17 juliol 2019].
* ↑ Gravy, 1974, p. 72-74.

## Enllaços externs

* Campament Winnarainbow
* The Hog Farm Movie a Internet Movie Database (anglès)
# Castell de Miranda

El castell de Miranda (en francès: Château Miranda), també conegut com a castell de Noisy (en francès: Château de Noisy) és un castell neogòtic del segle xix situat a Celles, província de Namur, Bèlgica, a la regió de les Ardenes.
El castell va ser construït el 1866 per l'arquitecte anglès Edward Milner per encàrrec de la família Liedekerke-Beaufort, que van haver d'abandonar la seva residència anterior, el castell de Vêves, durant la Revolució francesa.
Els seus descendents el van ocupar fins a la Segona Guerra Mundial, quan va ser adquirit per la Societat Nacional dels Ferrocarrils Belgues (SNCB/NMBS) per convertir-lo en orfenat. Es va mantenir com una instal·lació per a la cura de nens fins a 1980. Ha estat buit des de 1991. Encara que l'ajuntament de Celles s'ha ofert a restaurar-lo, la família s'hi nega; i l'enorme edifici es troba en ruïnes. S'ha convertit en una de les destinacions favorites dels exploradors urbans.

## Referències

* ↑ Abandoned Chateau de Noisy, Belgium (anglès)

## Enllaços externs

* Història i fotos de castell Noisy/Miranda Arxivat 2015-05-09 a Wayback Machine. (anglès).
* Història i fotos de castell Noisy/Miranda (francès).
# Quint Terenci Cul·leó (ambaixador)

Quint Terenci Cul·leó (en llatí Quintus Terentius Culleo) va ser un destacat magistrat romà de rang pretorià i senador de considerable distinció. Formava part de la família dels Cul·leó, una branca patrícia de la gens Terència.
Va ser fet presoner durant la segona Guerra Púnica, no se sap ben bé en quin moment, i va ser alliberat al final de la guerra (201 aC). Va estar molt agraït a Publi Corneli Escipió al que devia la llibertat i en el triomf que Escipió va celebrar, seguia el carro triomfal portant la pila o gorra de la llibertat, com els esclaus emancipats. Quan Escipió va morir, va anar al seu enterrament amb la mateixa gorra, i va repartir vi dolç entre els assistents.
L'any195 aC va ser un dels tres ambaixadors enviats a Cartago per advertir dels intents d'Hanníbal que buscava fer la guerra a Roma aliat a Antíoc III el Gran.
L'any 187 aC Cul·leó va ser nomenat pretor peregrí i el senat el va elegir comissari per dirigir una investigació que volia determinar els destí dels diners entregats per Antíoc i dels que suposadament s'havia apropiat Luci Corneli Escipió Asiàtic junt amb els seus llegats. Degut a la seva antiga fidelitat als Escipió el seu nomenament va ser ben vist per l'acusat i els seus partidaris però el cert és que Escipió Asiàtic va ser condemnat, bé perquè l'evidència de la culpabilitat era tant clara que ni els seus amics es van atrevir a absoldre'l o perquè Cul·leó estava d'acord amb els enemics d'Escipió.
L'any 184 aC va ser candidat al consolat, però sense èxit. El 171 aC va ser un dels tres ambaixadors enviats davant de Masinissa I i a Cartago per demanar ajut en la guerra contra Perseu de Macedònia.

## Referències

* ↑ Smith, William (ed.). Dictionary of Greek and Roman Biography and Mythology. Vol. I. Londres: Walton and Maberly, 1841, p. 900.
# The El Caminos

The El Caminos és un grup de música surf japonès que es va formar l'any 1994.

## Història

The El Caminos va ser format al Japó per Eddie Ugata, una aficionat a la música surf de la dècada del 1960 i col·leccionista de guitarres vintage, a partir del que quedava del seu grup anterior. El nou projecte va debutar amb Knock 'Em Out l'any següent. Reverb Explosion! (1997) va ser el seu primer treball que es va publicar als EUA.
L'any 2006 es va publicar l'àlbum Beatrama amb el segell discogràfic Vivid Sound. El juny de 2016 The El Caminos va tocar al Surfer Joe Summer Festival de Liorna. També aquell any es va publicar l'àlbum recopilatori The Complete Sexcite Works que conté els seus àlbums, Knock 'Em Out i Surfers Lounge, ambdós publicats per Sexcite Records, i dos cançons extra. Aquell mateix any es va publicar un altre disc amb el segell Green Cookie Records. L'àlbum majoritàriament instrumental, titulat Behind the Surf, estava format per enregistraments inèdits, i incloïa cinc versions: «Gandy Dancer» de The Ventures, «Our Favorite Martian» de Bobby Fuller & the Fanatics, «Shock Wave» de Zorba & the Greeks, «Bikini Drag» de The Pyramids i «Rebel Rouser» de Duane Eddy. L'agost de 2017 va tocar al festival Tiki Oasis de San Diego.

## Discografia

| Títol | Discogràfica | Any | Notes |
| Knock 'Em Out | Sexcite Records ALCA-5044 | 1995 | |
| Surfers' Lounge | Sexcite Records ALCA-5072 | 1996 | |
| Reverb Explosion! | Del-Fi DFCD 71260 | 1997 | |
| Beatrama | Del-Fi EFST-1006 | 2006 | |
| The Complete Sexcite Works | Clinck Records CRCD5077 | 2013 | recopilatori |
| Behind The Surf | Green Cookie Records GC054/SE004 | 2016 | |

## Referències

* ↑ 2017 Tiki Oasis Program, August 7, 2017 - Page 14 MUSIC & MAYHEM
* ↑ «The El Caminos (Japan), The Mach IV - Pre-TIKI OASIS Surf Party!». [Consulta: 23 juliol 2024].
* ↑ Blue Suede News (en anglès). Blue Suede News.
* ↑ Audio (en anglès). Radio Magazine, Incorporated, 1997.
* ↑ Option (en anglès). Sonic Options Network, 1997.
* ↑ Audio, November, 1997 - Page 110 The El Caminos
* ↑ Flipside 118 (May-June 1999), 1999.
* ↑ «» Eddie Ugata» (en anglès americà). [Consulta: 23 juliol 2024].
* ↑ «Beatrama - The El Caminos | Album | AllMusic» (en anglès). [Consulta: 23 juliol 2024].
* ↑ «Livorno surf festival day 1 - 17 June 2016 playlist - KFJC». [Consulta: 23 juliol 2024].
* ↑ «El Caminos, The – “Complete Sexcite Works” – [Columbia Publishing Ltd. - KFJC Review]». [Consulta: 23 juliol 2024].
* ↑ «Recensies». [Consulta: 23 juliol 2024].
* ↑ Tiki Oasis Presents Program & Schedule - Page 34 THURSDAY SCHEDULE
* ↑ Coastside Buzz, July 25, 2017 - The El Caminos (Japan), The Mach IV – Pre-TIKI OASIS Surf Party! Arxivat 2019-02-14 a Wayback Machine.
# Sant Pere Cercada

Sant Pere Cercada és una entitat de població del municipi de Santa Coloma de Farners, situat a la comarca de la Selva. Els habitatges s'agrupen al voltant de l'església del mateix nom, i són la transformació del que fou un monestir agustinià el 1136.
En el cens de 2006 tenia 9 habitants.

## Monestir de Sant Pere Cercada

L'església data del 1063, però l'oposició del monestir de Sant Salvador de Breda impedí l'establiment de la comunitat agustiniana fins al 1136. La nova església, de factura romànica, fou construïda entre finals del segle xii i principis del XIII i consagrada l'any 1245 pel bisbe de Girona Guillem de Cabanelles. A partir del 1480 la comunitat, ja decadent, va ser gestionada per priors comendataris, fins que el 1592 passà a dependre del convent d'agustinians de la Seu d'Urgell. L'església és un magnífic exemple de romànic tardà, de planta de creu llatina, cimbori octogonal i capçalera triabsidiada. Exteriorment, l'església presenta pocs elements ornamentals, excepte a la façana principal, orientada a ponent, de portalada amb arcs en degradació, columnes amb capitells decorats, llinda i timpà, una finestra superior de mig punt i campanar d'espadanya de dos ulls. L'estat de conservació del temple, recentment restaurat, és excel·lent. De les dependències del cenobi només en resten algunes vestigis a les cases, actualment habitades, que hi ha a ponent de l'església. El claustre i les cel·les han desaparegut.

## Capbreu de 1588

El capbreu del priorat de Sant Pere Cercada (1562-1588) és un volum de paper relligat, de 274 folis. Forma part del fons notarial de Santa Coloma de Farners, del temps del notari Pau Serra (1562-1581). A causa del seu mal estat de conservació, que n'impedia la consulta, l'any 2004 es determinà restaurar-lo, tasca que va finalitzar pel març de 2005 i fou portada a terme per Dolors Velasco.
Sant Pere Cercada es troba en una zona, poblada des d'antic, a uns onze quilòmetres al sud-oest de Santa Coloma de Farners. Als segles xii i xiii s'hi construí un monestir agustinià i l'any 1198 el papa Innocenci III li atorgà les esglésies de Santa Coloma de Farners, l'Esparra, Sauleda i Vallcanera. L'església romànica, amb planta de creu llatina i amb cimbori octogonal sobre quatre trompes i tres absis que s'obren al creuer, va ser consagrada l'any 1245. Amb el temps, el 1592, el monestir passà a dependre dels agustinians de la Seu d'Urgell fins que, l'any 1835, va ser suprimit. De 1987 a 1997, l'església ha estat objecte de restauració per l'Associació d'Amics del Monuments Colomencs.
Un fragment del retaule de Sant Pere Cercada, del segle xiv, on apareix la resurrecció de Tabita, es conserva al Museu d'Art de Girona. També procedeix d'aquest monestir un teixit del segle xii que representa una àguila, el qual es conserva fragmentàriament al Museu Episcopal de Vic i al Museu Tèxtil de Terrassa.

## Referències

* 1 2 3 «Documents escollits de l'Arxiu Comarcal de la Selva». xac.gencat.cat. Gencat. [Consulta: 10 octubre 2015].

## Enllaços externs

* Fitxa a la web del consell comarcal
# Tayler Wiles

Tayler Wiles (Murray, Utah, 20 de juliol de 1989) fou una ciclista estatunidenca professional des del 2012 fins al 2023. Del seu palmarès destaca el Chrono Gatineau i el Tour de l'Ardecha.

## Palmarès

* 2010
** Vencedora d'una etapa al Mount Hood Cycling Classic
* 2011
** Campiona dels Estats Units sub-23 en contrarellotge
* 2014
** 1a al Redlands Bicycle Classic
** 1a al Chrono Gatineau
* 2015
** 1a al Tour de l'Ardecha i vencedora d'una etapa
** 1a a la Volta a Nova Zelanda i vencedora d'una etapa
** Vencedora d'una etapa al USA Pro Challenge
* 2017
** 1a al Tour de Gila
** Vencedora d'una etapa a la Volta a Turíngia
* 2019
** Vencedora d'una etapa a l'Emakumeen Euskal Bira

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
* Fitxa a procyclingstats.com
# Peter Abbay

Peter Abbay (Brooklyn, 3 de maig de 1966) nascut Peter Martin Jewitt, és un actor estatunidenc que ha aparegut en algunes sèries de TV, com House, Punk'd, i Another World. El 2006, coprotagonitzà la pel·lícula independent Manhattan Minute.

## Filmografia
### Cinema

| Any | Pel·lícula | Paper | Notes |
| 1981 | Ms .45 | Mr. Death | Títol alternatiu: Angel of Vengeance |
| 2006 | Manhattan Minutiae | RC |
| 2006 | Last Stop for Paul | Mr. Konkal |
| 2006 | Truth Be Told | Director de Càsting #5 | Curt |

### Televisió

| Any | Títol | Paper | Notes |
| 1996-1999 | Another World | Logan | 4 episodis |
| 2005 | My Crazy Life | Capità Jack | 1 episodi |
| 2005 | House | Taxista | 1 episodi |
| 2006 | Help Me Help You | The Choking Man | 1 episodi |

## Referències

* ↑ «Peter Abbay - Biography» (en anglès americà). [Consulta: 28 novembre 2024].
# Blaveta de l'astràgal

La blaveta de l'astràgal (Polyommatus escheri) és una espècie de lepidòpter papilionoïdeu de la família dels licènids (Lycaenidae) present als Països Catalans.

## Distribució

Es troba en zones del Marroc i sud d'Europa. Meitat est i nord de la península Ibèrica, des de Serra Nevada fins a la Serralada Cantàbrica i Pirineus.

## Hàbitat

Zones rocoses amb flors. L'eruga s'alimenta d'astràgal, als Països Catalans sobretot d'Astragalus monspessulanus.

## Període de vol

Fa una generació a l'any entre maig i agost, depenent de la localitat i l'altitud. Hiberna com a larva jove.

## Comportament

Erugues ateses per les formigues Myrmica specioides o Formica cinerea.

## Referències

* ↑ «Plebicula escheri» (en castellà). Catalogue of Life. Arxivat de l'original el 2014-02-03. [Consulta: 28 gener 2014].
* 1 2 «Proposta de noms comuns per a les papallones diürnes (ropalòcers) catalanes». Butlletí de la Societat Catalana de Lepidopterologia. Arrizabalaga et al., 01-12-2012. [Consulta: 24 gener 2014].
* ↑ «Noms de papallones | TERMCAT». [Consulta: 26 novembre 2024].
* 1 2 3 4 5 Tolman, Tom; Lewington, Richard. Mariposas de España y Europa (en castellà). Lynx, 2011. ISBN 978-84-96553-84-2.

## Enllaços externs

* Waste Magazine Arxivat 2014-02-03 a Wayback Machine. (castellà)
* Biodiversidad Virtual (castellà)
# Equècrates de Tessàlia

Equècrates (en llatí Echecrates, en grec antic Ἐχεκράτης), nascut a Tessàlia, va ser una de les persones que els ministres de Ptolemeu IV Filopàtor, quan preparaven la guerra contra Antíoc III el Gran (219 aC) van demanar de reclutar tropes, organitzar-les i preparar els subministraments. Va rebre el comandament dels soldats grecs de Ptolemeu i de la cavalleria de mercenaris, i es va distingir a la batalla de Ràfia (217 aC) i en altres combats, segons diu Polibi.

## Referències

* ↑ 1.Echecrates a: William Smith (editor), A Dictionary of Greek and Roman Biography and Mythology. Vol. II Boston: Little, Brown & Comp., 1867, p. 2
# The Falling Man

The Falling Man és el títol d'una de les 12 fotografies preses per Richard Drew mentre succeïen els atemptats de l'11 de setembre del 2001 a les Torres Bessones de Nova York, als Estats Units.
La fotografia va ser presa a les 9:41:15 (hora local) del matí. A la imatge es pot veure un home, caient al buit, verticalment, amb una cama flexionada i cap per avall.
EL 16 de març de 2006, la cadena televisiva anglesa Channel 4 va emetre un documental sobre l'11-S, titulat: 11/9: The Falling Man. Segons la hipòtesi creada a partir de l'estudi, s'ha deduït que l'home caient era Jonathan Briley, un enginyer de so que treballava al Windows On The World, el restaurant de luxe que hi havia als últims pisos de la Torre Nord.
Richard Drew va comentar que No vaig captar la mort d'una persona, sinó una part de la seua vida. Ell va decidir saltar, i crec que és important preservar-ho.

## Enllaços externs

* Pàgina en memòria de Jonathan Briley Arxivat 2006-09-01 a Wayback Machine. (anglès)
* Article de la revista americana TIME Arxivat 2006-10-24 a Wayback Machine. (anglès)
# Lilit Mkertxian

Lilit Mkertxian (en armeni: Լիլիթ Մկրտչյան); nascuda el 9 d'agost de 1982) és una jugadora d'escacs armènia, que té el títol de Gran Mestre Femení.
A la llista d'Elo de la FIDE del gener de 2022, hi tenia un Elo de 2378 punts, cosa que en feia la jugadora femenina número 3 (femenina, en actiu) d'Armènia, el jugador número 31 al rànquing absolut del país, i la 78a millor jugadora al rànquing mundial femení. El seu màxim Elo va ser de 2503 punts, a la llista de gener de 2010 (posició 818 al rànquing mundial absolut).

## Resultats destacats en competició

Ha estat quatre cops campiona femenina d'Armènia.
El 2002, Mkertxian va guanyar la medalla d'argent al Campionat d'Europa femení a Varna, Bulgària, amb 8½/11 punts (la campiona fou Antoaneta Stéfanova). Va participar en el Campionat d'Europa femení per equips de 2003 a Plòvdiv, Bulgària, ajudant Armènia a guanyar la medalla d'or. Va guanyar la medalla de bronze al setè Campionat d'Europa femení individual, el 2006 a Kuşadası, Turquia, amb 7½/11 punts.
El desembre de 2009 apareixia en desena posició a la llista dels millors esportistes armenis de 2009.
El 2013 fou tercera al Campionat d'Europa femení (la campiona fou Hoang Thanh Trang).

## Notes i referències

* 1 2 3 «Nota biogràfica de Lilit Mkertxian» (en anglès). Chessgames.com. [Consulta: 18 octubre 2014].
* ↑ «"Rànquing d'escaquistes per federació: Armènia"» (en anglès). lloc web de la FIDE. [Consulta: 8 gener 2022].
* ↑ Posició al rànquing mundial i evolució Elo de Lilit Mkertxian «benoni.de» (en alemany). Arxivat de l'original el 2014-10-21. [Consulta: 18 octubre 2014].
* ↑ «All Women's Champions of Armenia». Armchess. [Consulta: 28 juliol 2011].
* ↑ OlimpBase 5th Women's European Chess Team Championship, Plovdiv 2003, Armènia
* ↑ The Week in Chess 598
* ↑ «Lilit Mkrtchian in the Top 10». Armchess, 16-12-2009. [Consulta: 19 desembre 2009].
* ↑ «Classificació i partides del Campionat d'Europa d'escacs femení de 2013, Belgrad». chessgames.com. [Consulta: 18 octubre 2014].

## Enllaços externs

* Grandmaster Games Database - Lilit Mkertxian
* Fitxa de Lilit Mkertxian a OlimpBase
* «Entrevista» (en rus). russiachess.org.
# Griot

Un griot, en la cultura bamana i en altres cultures africanes properes, és un músic ambulant, que a la manera del bluesman va de poblat en poblat narrant històries. Aquesta tradició ha estat heretada per músics moderns de Mali com Habib Koité o per Soriba Kouyaté del Senegal.

## Referències

* ↑ «Griot | African troubadour-historian» (en anglès). Encyclopedia Britannica.